b'\n_START_ARTICLE_\nStor\xc5\xbeeva listono\xc5\xbeka\n_START_SECTION_\nOpis\n_START_PARAGRAPH_\nKot \xc5\xa1tevilne druge usnjate stenice ima ozko, podolgovato telo, za njen rod pa je zna\xc4\x8dilna listasta raz\xc5\xa1iritev golenc zadnjega para nog. Po tej zna\xc4\x8dilnosti je v Evropi vrsto zelo enostavno prepoznati, saj vse ostale listono\xc5\xbeke \xc5\xbeivijo le na zahodni polobli, opazna pa je tudi po rde\xc4\x8derjavi obarvanosti telesa in \xc4\x8drtastem \xc4\x8drno-rjavem vzorcu na robovih zadka. Med ostalimi listono\xc5\xbekami je stor\xc5\xbeevi najbolj podobna vrsta L. corculus, ki ima nekoliko dalj\xc5\xa1i zunanji del raz\xc5\xa1iritve, pa tudi bolj monotono obarvanost zadka._NEWLINE_Na leto se lahko razvije do pet rodov, odvisno od ustreznosti okoljskih razmer. V su\xc5\xa1ni Kaliforniji denimo uspe le en rod na leto, v Mehiki pa trije.\n_START_SECTION_\nEkologija\n_START_PARAGRAPH_\nNaravne gostiteljske rastline stor\xc5\xbeeve listono\xc5\xbeke pripadajo ve\xc4\x8d vrstam borovk, med njimi so pomembne zlasti duglazija, razli\xc4\x8dne vrste borov in kanadska smreka. Prehranjuje se tako, da predre lusko stor\xc5\xbea in zavrta v razvijajo\xc4\x8de se seme, iz katerega nato posesa zalo\xc5\xbene snovi, opazili pa so tudi prehranjevanje na mladih poganjkih in na izpostavljenih semenih v odprtih stor\xc5\xbeih. S svojo aktivnostjo povzro\xc4\x8da propad semen in lahko ob ve\xc4\x8djih populacijah znatno zmanj\xc5\xa1a sposobnost razmno\xc5\xbeevanja gostiteljev._NEWLINE_S prehranjevanjem na borovkah povzro\xc4\x8dajo ob\xc4\x8dutno gospodarsko \xc5\xa1kodo v severnoameri\xc5\xa1kih drevesnicah, zato se proti njim borijo s sistemskimi insekticidi, medtem ko o gospodarski \xc5\xa1kodi v Evropi \xc5\xa1e ni podatkov. Poro\xc4\x8dajo tudi o \xc5\xa1kodi na pistacijah, ki pa so za to vrsto bistveno manj primeren gostitelj._NEWLINE_Prezimijo kot odrasle \xc5\xbeivali. Jeseni posamezni osebki stor\xc5\xbeevih listono\xc5\xbek ali manj\xc5\xa1e gru\xc4\x8de v iskanju prezimovali\xc5\xa1\xc4\x8d v\xc4\x8dasih zaidejo v \xc4\x8dlovekova domovanja, kjer pa ne predstavljajo nevarnosti.\n_START_SECTION_\n\xc5\xa0irjenje\n_START_PARAGRAPH_\nRavno v 20. stoletju se je vrsta s prvotnega obmo\xc4\x8dja raz\xc5\xa1irjenosti za\xc4\x8dela \xc5\xa1iriti proti vzhodu in \xc5\xbee do 1940. let dosegla zahodno obalo Zdru\xc5\xbeenih dr\xc5\xbeav Amerike. Kot mo\xc4\x8dan letalec ima sicer precej\xc5\xa1njo naravno sposobnost raz\xc5\xa1irjanja, toda \xc5\xa1irjenje je o\xc4\x8ditno posledica trgovanja s sadikami borovcev, na katerih se zadr\xc5\xbeuje, in naklju\xc4\x8dnih primerov prevoza._NEWLINE_Stor\xc5\xbeevo listono\xc5\xbeko so prvi\xc4\x8d opazili v Evropi leta 1999, ko se je pojavila v bli\xc5\xbeini Vicenze v Padski ni\xc5\xbeini. \xc5\xbde leta 2003 so jo na\xc5\xa1li tudi na slovenskem delu Krasa, od koder se je nato v manj kot petih letih raz\xc5\xa1irila po ve\xc4\x8djem delu dr\xc5\xbeave. Vzporedno se je \xc5\xa1irila tudi drugod po Evropi in bila \xc5\xbee do za\xc4\x8detka 2010. let prisotna po ve\xc4\x8djem delu celine. V tem \xc4\x8dasu so jo opazili tudi v Vzhodni Aziji, kasneje pa se je ustalila \xc5\xa1e na nekaterih obmo\xc4\x8djih Ju\xc5\xbene Amerike.'